Бистрица (Соволянска)
Бистрица (известна още като Соволянска Бистрица, Гърлянска Бистрица или Соволщица) е река в Западна България, област Кюстендил, община Кюстендил, десен приток на река Струма. Дължината ѝ е 51 km, която ѝ отрежда 91-то място сред реките на България). Отводнява северните склонове на планините Осогово и Лисец, южните склонове на Чудинска планина, цялата Каменишка котловина и част от Кюстендилската котловина.

Река Соволянска Бистрица извира под името Главня на 2182 m н.в. в Осоговска планина, на 1,2 km североизточно от връх Руен (2251 m), най-високата точка на планината. До село Гърляно протича на север-североизток в дълбока и гъсто залесена долина, след което завива на север-северозапад и пресича източната част на Каменишката котловина. След село Долно село напуска котловината и образува дълбок пролом между Чудинска планина на север и планината Лисец на юг, с посока на пролома изток-североизток – изток. При село Мазарачево излиза от пролома и навлиза в Кюстендилската котловина. Влива се отдясно в река Струма на 462 m н.в., на 900 m югозападно от село Коняво.

Водосборният басейн на реката е с площ от 300 km2, което представлява 1,73% от водосборния басейн на река Струма. Границите на водосборния басейн са следните:
 на юг и югоизток – с водосборните басейни на реките Глогошка и Елешница, десни притоци на Струма;
 на югозапад – с водосборния басейн на река Вардар, вливаща се в Егейско море;
 на северозапад и север – с водосборния басейн на река Драговищица, десен приток на Струма.

Основни притоци (→ ляв приток, ← десен приток):
 ← Черна река
 ← Лева река
 ← Орлова река
 ← Перша
 → Коприва (най-голям приток)
 ← Лесковска река
 ← Дождевица
 → Лъбинци
 ← Липица
 ← Еганица
 ← Долбин

Река Соволянска Бистрица е с преобладаващо дъждовно-снежно подхранване, като максимумът е през месец април, а минимумът – през септември. Среден годишен отток: при село Соволяно – 2,29 m3/s

По течението на реката в Община Кюстендил са разположени 10 села: Гърляно, Ръсово, Долно село, Церовица, Кършалево, Мазарачево, Соволяно, Скриняно, Николичевци и Ябълково.

В Каменишката и Кюстендилската котловина през летния, сух сезон водите на реката се използват за напояване. При изхода на реката от Осоговска планина при село Гърляно е изградена ВЕЦ „Осогово“.

От село Соволяно до село Долно село през пролома на реката между планините Чудинска и Лисец преминава участък трасето на жп линията София — Кюстендил — Гюешево. На протежение от 7,3 km между селата Гърляно и Долно село преминава участък от Републикански път III-6001 от Републиканската пътна мрежа на България.

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Източници 

 Енциклопедия България, том 1, Издателство на БАН, София, 1978, стр. 290.
 Мичев, Н и Ц. Михайлов, И. Вапцаров и Св. Кираджиев, Географски речник на България, София 1980 г., стр. 48-49 

Реки в България
Реки в област Кюстендил
Притоци на Струма